Mestna občina Velenje, Titov trg 1, Velenje, na podlagi 50. člena Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18, 61/20 – ZDLGPE, 175/20, 78/23 - ZUNPEOVE, 78/23 - ZORR, 131/23 - ZORZFS) in 13. člena Uredbe o stvarnem premoženju države in samoupravnih lokalnih skupnosti (Uradni list RS, št. 31/18) ter Sklepa o določitvi kvot za sklepanje pravnih poslov ravnanja z nepremičnin premoženjem izven veljavnega načrta ravnanja z nepremičnim premoženjem za leto 2024 (Uradni vestnik MO Velenje, št. 23/23) objavlja

**JAVNI RAZPIS**

**za prodajo nepremičnin**

**z namenom spodbujanja podjetništva v Mestni občini Velenje v letu 2025**

**I. PRODAJALEC**
Mestna občina Velenje, Titov trg 1, 3320 Velenje (v nadaljevanju MOV).

**II. PREDMET PRODAJE, NAMEN IN IZKLICNA CENA**

Predmet javnega razpisa je prodaja zemljišč v novi Poslovni coni Pesje – vzhod, ki je v lasti MOV, z namenom zagotavljanja spodbudnega podjetniškega okolja, s čimer bomo na dolgi rok omogočili rast gospodarskih dejavnosti in ustvarjanje novih delovnih mest, kar bo prispevalo h gospodarskemu prestrukturiranju SAŠA regije.

Roki in pogoji v tem razpisu so vezani na roke in pogoje, ki izhajajo iz Javnega razpisa za sofinanciranje projektov izgradnje ekonomsko-poslovne infrastrukture Savinjsko-Šaleški (SAŠA) premogovni regiji v okviru Sklada za pravični prehod, ki ga je razpisalo Ministrstvo za kohezijo in regionalni razvoj in sklepom o odobritvi sofinanciranja št. 4300-156/2023-1630-63. V okviru projekta bomo vzpostavili in komunalno opremili novo poslovno cono. Predviden zaključek operacije je 30. 9. 2026. *V kolikor se bo zaključek operacije zamaknil, se bodo zamaknili tudi roki iz tega razpisa.*

Prodajajo se naslednje enote:

* **enota A**, ki predstavlja del nepremičnine z ID znakom parcela 964 809/6, v približni površini 3.847,1 m2,
* **enota B**, ki predstavlja del nepremičnine z ID znakom parcela 964 809/7, v približni površini 1.315,2 m2,
* **enota C**, ki predstavlja del nepremičnine z ID znakom parcela 964 809/8, v približni površini 1.387,6 m2,
* **enota D**, ki predstavlja del nepremičnine z ID znakom parcela 964 809/9, v približni površini 1.191,4 m2,
* **enota E**, ki predstavlja del nepremičnine z ID znakom parcela 946 809/10, v približni površini 1.320,8 m2 in
* **enota F**, ki predstavlja del nepremičnine z ID znakom parcela 964 809/11, v približni površini 2.622,4 m2.

V teku je parcelacija vseh nepremičnin skladno z grafično prilogo, 134/2024-DGD, št. lista: 3, KPV (PRILOGA 1). Zaradi navedenega so v tem razpisu navedene **približne** površine posameznih enot, dokončna površina enot bo znana po pravnomočnosti parcelacije, takrat bo znana tudi končna cena*.*

Predvidena izgradnja infrastrukture in prometne ureditve je razvidna iz situacije predvidene javne infrastrukture, 134/2024-DGD, št. lista: 2, KPV (PRILOGA 2) in situacije predvidene ureditve, 134/2024-DGD, št. lista: 1, KPV (PRILOGA 3).

Iz zemljiške knjige izhaja, da so na nepremičninah z ID znakom parcela 964 809/6, parcela 964 809/7, parcela 964 809/8, parcela 964 809/9, parcela 964 809/10 in parcela 964 809/11, vknjižene:

* začasna služnostna pravica nemotenega prehoda, pešhoje, vožnje mehanizacije, vožnje osebnih in tovornih vozil, odlaganja materiala, odstranitve obstoječega elektro visokonapetostnega voda (EL VN), zasipa in vzpostavitve v prejšnje stanje, za čas do pridobitve uporabnega dovoljenja v korist Mestne občine Velenje (ID omejitve 11062115),
* služnostna pravica vzdrževanja in obratovanja vročevodnega omrežja v korist Občine Šoštanj (ID omejitve 19529097),
* služnostna pravica dostopa, gradnje, uporabe in vzdrževanja: servisne ceste, objekta brvi (most), kolesarskih površin, površin za pešce, urbane opreme, opreme za vodenje prometa in prometno signalizacijo in mešanih površin za kolesarje in pešce v korist Mestne občine Velenje (ID omejitve 19713031),
* služnost uporabe zemljišča za ureditev deviacije železniške proge, za obdobje 6 mesecev, od dejanskega začetka ureditvenih del na terenu, z možnostjo podaljšanja v korist Republike Slovenije, ki je sicer brezpredmetna (razen za nepremičnino z ID znakom parcela 964 809/11, kjer bo služnost ostala vknjižena), saj je služnost na zadevnih parcelah ostala zaradi parcelacije, v teku so aktivnosti za izbris (ID omejitve 22620739),
* služnostna pravica vzdrževanja in obratovanja vročevodnega omrežja, v varovalnem pasu 1 m na vsako stran osi posameznega voda v korist Občine Šoštanj (ID omejitve 23838649),
* služnostna pravica za čas obratovanja elektroenergetskega voda in pripadajoče infrastrukture v obsegu: zgraditev, obratovanje, nadzor, vzdrževanje, rekonstrukcija in odstranitev elektroenergetskega voda 2 x 110 kV Dravograd - Velenje, neoviran dostop do služečih zemljišč ter hojo in vožnjo po njih ob katerem koli času v korist ELES, d.o.o. (ID omejitve 23939433),
* služnostna pravica za položitev, vzdrževanje in obratovanje kablovoda 0,4 - 20 kV s kabelsko kanalizacijo s pripadajočimi kabelskimi jaški, optike, postavitev prostostoječe NN omarice in postavitev prostostoječe razdelilne omarice v korist Elektro Celje d.d. (ID omejitve 7456501) in
* na nepremičnini z ID znakom parcela 964 809/6 je vknjižena tudi služnostna pravica vzdrževanja in obratovanja vročevodnega omrežja, v varovalnem pasu 1 m na vsako stran osi posameznega voda v korist Občine Šoštanj (ID omejitve 24361514).

Iz Lokacijske informacije št. 4780-0031/2024 z dne 9. 4. 2025 (PRILOGA 4) izhaja, da nepremičnine ležijo na območju z naslednjo namensko rabo prostora:

* oznaka prostorske enote:

**VE1**

* oznaka podrobnejše prostorske enote:

**VE1/033** (parc. št. 809/11 (del))

**VE1/316** (parc. št. 809/6, 809/7, 809/8, 809/9, 809/10, 809/11 (del))

* osnovna namenska raba:

**Stavbna zemljišča**

* podrobnejša namenska raba:

**IG-Gospodarska cona**

Predmetno območje ima sledeče vrste varovanja oziroma omejitve:

* **erozijsko območje: opozorilno območje - običajni zaščitni ukrepi** (parc. št. 809/6, 809/7, 809/8, 809/9, 809/10, 809/11)
* **varovalni pas lokalne ceste (LC)** (parc. št. 809/6 (del))
* **varovalni pas železnice: 0** (parc. št. 809/6, 809/7 (del), 809/8 (del))
* **varovalni pas železnice: regionalna** proga (parc. št. 809/6, 809/7, 809/8, 809/9, 809/10, 809/11)
* **varovalni pas železnice: industrijski tir** (parc. št. 809/6 (del), 809/7 (del), 809/8 (del), 809/9, 809/10, 809/11)
* **varovalni pas železnice: postajni tir** (parc. št. 809/6 (del))
* **varovalni pas elektrovoda: nadzemni vod - daljnovod - 110 kV** (parc. št. 809/11 (del))
* **varovalni pas elektrovoda: nadzemni vod - daljnovod - 20 kV** (parc. št. 809/6 (del), 809/7 (del), 809/9 (del), 809/10 (del), 809/11 (del))
* **varovalni pas elektrovoda: kablovod - podzemni kabelski vod - 20 kV** (parc. št. 809/6 (del))
* **varovalni pas kanalizacije: mešani vod** (parc. št. 809/6 (del))
* **varovalni pas komunikacij: trasa** (parc. št. 809/6 (del), 809/11 (del).

Izhodiščna cena znaša **58,30 EUR/m2**(brez DDV). Cena je določena na podlagi dopolnitve Izvedeniškega poročila o tržni vrednosti zemljišča: Poslovna cona Pesje, ki ga je dne 8. 10. 2024 izdelal izvedenec Aleksander Milanez univ. dipl. ing. gradb. (sodni cenilec; sodni cenilec nepremičnin; sodni izvedenec gradbene stroke).

**III. POGOJI ZA SODELOVANJE**

**1. Splošni pogoji:**

1. Na javni razpis **se lahko prijavijo** samostojni podjetniki**,** mikro, mala in srednje velika podjetja, ki izpolnjujejo pogoje v skladu z zakonodajo o gospodarskih družbah in drugimi veljavnimi predpisi s tega področja (v nadaljevanju: podjetje).

Po tem razpisu kategorijo mikro, malih in srednje velikih podjetij (MSP) sestavljajo podjetja, ki zaposlujejo manj kot 250 oseb ter imajo letnim prometom, ki ne presega 50 milijonov EUR, in/ali letna bilančna vsota ne presega 43 milijonov EUR.

Pri samostojnih podjetnikih posameznikih se vsi ti pogoji smiselno uporabljajo. Kot zaposlena oseba se upošteva tudi nosilec dejavnosti pri s. p. (če je to njegova edina podlaga za zavarovanje) in direktor enoosebne družbe z omejeno odgovornostjo s pogodbo o poslovodenju po zavarovalni podlagi 112, v kolikor je ta direktor hkrati tudi lastnik te družbe.

1. Podjetje lahko kupi le eno enoto, razen, če se odloči za nakup enot, kjer je možnost združevanja dveh enot; to sta enoti B in C ter D in E.
2. Ponudnik je dolžan vplačati varščino za resnost ponudbe:
	* 22.500 EUR za enoto A,
	* 7.700 EUR za enoto B,
	* 8.100 EUR za enoto C,
	* 7.000 EUR za enoto D,
	* 7.700 EUR za enoto E in
	* 15.300 EUR za enoto F,

na podračun EZR Mestne občine Velenje, št. SI56 0133 3010 0018 411 z obveznim sklicem na št. SI00 20104-47803124-710, koda namena OTHR, z navedbo »varščina za javni razpis za prodajo nepremičnin, Poslovna cona Pesje - vzhod«, do roka za oddajo ponudbe. Izbranemu ponudniku bo varščina všteta v kupnino. Ostalim ponudnikom bo varščina vrnjena v roku 15 dni po izboru najugodnejšega ponudnika. Znesek varščine se v nobenem primeru ne obrestuje.

1. Izbrani ponudnik mora skleniti prodajno pogodbo v roku 15 dni po prejemu pisnega obvestila o izbiri, v nasprotnem primeru se šteje, da je od nakupa odstopil. V tem primeru zapade varščina v korist prodajalca.
2. Po dokončnosti parcelacije mora izbrani ponudnik v roku 15 dni skleniti aneks k prodajni pogodbi, v katerem bo opredeljen ID znak kupljene enote, natančna kvadratura kupljene enote in končna cena.
3. Plačilo celotne kupnine v petnajstih (15) dneh po izstavitvi računa je bistvena sestavina prodajne pogodbe.
4. Izhodiščna cena ne vsebuje nobenih davščin in prispevkov. Kupec bo poleg ponujene kupnine dolžan plačati še DDV, stroške notarske overitve podpisa prodajalca ter stroške vknjižbe lastninske pravice v zemljiški knjigi.

**Na razpis se ne morejo prijaviti podjetja:**

1. ki so v stečajnem postopku, postopku prenehanja, postopku prisilne poravnave ali likvidacije v skladu z Zakonom o finančnem poslovanju, postopkih zaradi insolventnosti in prisilnem prenehanju (v nadaljevanju: ZFPPIPP);
2. ki so kapitalsko neustrezna, kar pomeni, da je izguba tekočega leta skupaj s prenesenimi izgubami dosegla polovico osnovnega kapitala družbe;
3. ki nimajo pravočasno in v celoti izpolnjenih pogodbenih obveznosti do MOV iz predhodnih javnih razpisov, če so na njih sodelovala;
4. ki so dolgoročno plačilno nesposobna, skladno s tretjim odstavkom 14. člena ZFPPIPP;
5. ki so na seznamu subjektov, za katera v razmerju do MOV veljajo omejitve poslovanja po Zakonu o integriteti in preprečevanju korupcije;
6. ki imajo zapadle, neplačane obveznosti iz naslova davkov, prispevkov in drugih obveznih dajatev;
7. ki imajo zapadle, neplačane obveznosti do MOV;
8. v kapitalu katere ima član komisije ali cenilec delež večji od 50 odstotkov.

 **2. Posebni pogoji in določila:**

Podjetja morajo izpolnjevati naslednje posebne pogoje:

* Podjetje mora priložiti idejni projekt za gradnjo poslovnega objekta, ki mora biti skladen s PRILOGAMI 1, 2 in 3 tega javnega razpisa.
* Naložba podjetja se mora uvrščati v vsaj enega izmed prednostnih področij Slovenske strategije trajnostne pametne specializacije S5[[1]](#footnote-2) (v nadaljevanju: S5; seznam prednostnih področij S5 je PRILOGA 5 tega javnega razpisa).
* Do prijave na ta razpis niso upravičena podjetja, ki bi v Poslovni coni Pesje – vzhod izvedla naložbe v trgovske centre, logistične centre, trgovske centre za prodajo avtomobilov, skladišča ipd.
* Faktor izrabe parcele (FI) in faktor zazidanosti (FZ) sta določena v 86. členu Odloka o občinskem prostorskem načrtu Mestne občine Velenje (Uradni vestnik Mestne občine Velenje, št. 2/20, 7/20 in 20/23), ter znašata 2,4 faktor izrabe in 0,8 faktor zazidanosti.
* Podjetje se bo s pogodbo zavezalo, da bo najkasneje do 31. marca 2027 pridobilo gradbeno dovoljenje za gradnjo poslovnega objekta za izvedbo naložbe, ki spada med vsaj enega od prednostnih področij S5, in da bo na posamezni nepremičnini zagotovilo najmanj 70 % zasedenost zemljišča. Kot instrument utrditve obveznosti glede roka za pridobitev gradbenega dovoljenja in izvedbe naložbe, ki se uvršča med prednostna področja S5, bosta prodajalec in kupec s prodajno pogodbo dogovorila odkupno pravico, ki daje prodajalcu – odkupnemu upravičencu pravno možnost, da lahko v primeru podanih razlogov v dogovorjenem roku uresniči odkupno pravico in odkupi na tem javnem razpisu kupljeno nepremičnino po enaki ceni oziroma kupnini kot je bila prodana kupcu (najugodnejšemu ponudniku) in to pravico zavaruje z vpisom v zemljiško knjigo. Prodajalec izjavlja, da odkupne pravice ne bo uveljavljal, če bo kupec najkasneje do 31. marca 2027 pridobil gradbeno dovoljenje za gradnjo poslovnega objekta za izvedbo naložbe, ki se uvršča med prednostna področja S5, upoštevaje najmanj 70 % zasedenost zemljišča.
* Podjetje se bo s pogodbo zavezalo, da bo zgradilo poslovni objekt s potrebno infrastrukturo za zagon dejavnosti, ki se uvršča med prednostna področja S5, da bo na posamezni nepremičnini zagotovilo najmanj 70 % zasedenost zemljišča in pridobilo uporabno dovoljenje najkasneje do 30. septembra 2028 in ohranilo investicijo vsaj še pet let po pridobitvi uporabnega dovoljenja. Predmetna obveznost bo zavarovana s pogodbeno kaznijo v višini 30% prodajne vrednosti nepremičnine.
* Pri presoji najmanj 70% zasedenost zemljišča se upoštevajo opremljene uporabne površine, namenjene podjetniški dejavnosti (objekti, dvorišče, parkirišče ter morebitni servisni prostori, ki pritičejo objektom in morajo biti v vlogi oz. grafičnem prikazu ustrezno označeni).
* Podjetje bo moralo v novozgrajeni poslovni objekt preseliti svoj sedež.
* Ker je eno izmed meril za izbor najugodnejšega ponudnika število novo ustvarjenih delovnih mest, bo moralo podjetje dokazovati število novo ustvarjenih delovnih mest in ohranitev le-teh vsaj 5 let po pridobitvi uporabnega dovoljenja. Za primer, če svoje obljube glede ustanovitve ali ohranitve napovedanega števila novo ustvarjenih delovnih mest ne izpolni, je dolžan plačati pogodbeno kazen v višini 15.000 EUR za vsako manjkajoče delovno mesto.

**MOV si pridržuje pravico, da po odpiranju ponudb opravi pogajanja z vsemi podjetji, ki izpolnjujejo razpisane pogoje in niso bili najugodnejši ponudnik, z namenom, da se v Poslovno cono Pesje – vzhod privabi čim več investitorjev in da se zemljišče čim bolj racionalno zapolni. Predmet pogajanj bo izključno lokacija zemljišča za nakup. Prednost izbire ima podjetje, ki je na podlagi meril doseglo najvišje število točk.**

Izpolnitev zgoraj navedenih posebnih pogojev preverja komisija za izvedbo javnega razpisa za prodajo dela nepremičnin z ID znakom parcela 964 809/6, parcela 964 809/7, parcela 964 809/8, parcela 964 809/9, parcela 964 809/10 in parcela 964 809/11 (člani komisije so: vodja komisije Bojan Lipnik, Ana Petkovšek, Karla Sitar, Tjaša Zupančič Bastič in Gabrijela Sušec).

**VI. MERILA ZA IZBOR**

Vse formalno popolne vloge, ki bodo izpolnjevale pogoje za kandidiranje in bodo skladne z namenom javnega razpisa, bo ocenila komisija za izvedbo postopka prodaje nepremičnin na osnovi meril. Podlaga za ocenjevanje je izpolnjena vloga podjetja vključno z vsemi obrazci in prilogami.

Ocenjevalo se bo naslednja merila:

1. merilo »Cena« (možnih 30 točk)
2. merilo »Nova delovna mesta« (možnih 20 točk)
3. merilo »Dodana vrednost na zaposlenega« (možnih 20 točk)
4. merilo »Skladnost in sinergija naložbe podjetja s prednostnimi področji S5« (možnih 20 točk)
5. merilo »Bonitetna ocena« (možnih 10 točk)

Možno je dobiti največ 100 točk.

V primeru, da več vlog prejme enako število točk, bo izbrana tista vloga, ki je na merilu »Nova delovna mesta« dosegla višje število točk. V primeru, da je število točk še vedno enako, odloča čas oddaje vloge (izbran bo tisti, ki je vlogo oddal prej).

Podrobnejša merila so predstavljena v razpisnem obrazcu št. 11.

1. ***Merilo »******Cena«***

Ponudnik, ki bo ponudil najvišjo ponudbeno ceno za kvadratni meter površine, prejme 30 točk.

Preostali ponudniki prejmejo število točk, ki se izračuna po naslednji formuli:

$$VPC=30\*\frac{PC}{PC\_{max}}$$

VPC – število točk za ponujeno ceno (na dve decimalni mesti)

PC – ponujena cena za kvadratni meter površine

PCmax – najvišja ponujena cena za kvadratni meter površine izmed vseh prejetih ponudb

1. ***Merilo »Nova delovna mesta«***

Za nova delovna mesta štejejo tista, ki so bila ustanovljena po 31. 12. 2024. Število novo ustvarjenih delovnih mest že ustanovljenih podjetij se meri kot absolutna razlika med povprečnim številom zaposlenih na podlagi delovnih ur v obračunskem obdobju pred oddajo vloge (podatek AJPES na dan 31. 12. 2024) in povprečnim številom zaposlenih pet let po pridobitvi uporabnega dovoljenja.

Izhodiščno vrednost povprečnega števila zaposlenih na podlagi delovnih ur v obračunskem obdobju prijavitelj izkaže z izpisom iz registra (AJPES).

1. ***Merilo »Dodana vrednost na zaposlenega«***

Dodana vrednost na zaposlenega se upošteva za preteklo poslovno leto, to je leto 2024. Dodana vrednost se za podjetja izračuna tako, da se od kosmatega donosa od poslovanja (AOP126) odšteje stroške blaga, materiala in storitev (AOP128) ter druge poslovne odhodke (AOP148): Kosmati donos od poslovanja (AOP126) - Stroški blaga, materiala in storitev (AOP128) - Drugi poslovni odhodki (AOP148) = Dodana vrednost. Število zaposlenih predstavlja povprečno število zaposlencev na podlagi delovnih ur v obračunskem obdobju (za podjetja je to AOP188). Dodana vrednost na zaposlenega za leto 2024 se izračuna tako, da se dodana vrednost deli s povprečnim številom zaposlenih na podlagi delovnih ur za leto 2024.

**Obstoječa podjetja**: podatki iz **AJPES**, bilance uspeha ali letnega poročila za leto 2024.

**Nova podjetja**: v kolikor podjetje ni poslovalo v preteklem poslovnem letu se za dodano vrednost na zaposlenega upošteva povprečje, ki velja za Savinjsko statistično regijo, ki znaša 55.927 EUR (vir: Ajpes).

1. ***Merilo »Skladnost in sinergija naložbe podjetja s prednostnimi področji S5«***

Pri merilu se preverja skladnost prijavljene naložbe s prednostnimi področji za PC Pesje – vzhod, ki so:

* Naložbe s področja digitalnih rešitev in umetne inteligence
* Naložbe v proizvodnjo inovativnih in trajnostnih materialov
* Naložbe za trajnostno proizvodnjo hrane
* Naložbe v razvoj pametnih energetskih in okoljskih rešitev
* Naložbe v razvoj produktov za trajnostno mobilnost
* Naložbe za razvoj kreativne industrije in digitalnih storitev
1. ***Merilo »Bonitetna ocena«***

Podjetje predloži bonitetno oceno s strani bonitetne hiše oziroma S.BON-1 ali S.BON-1/P oziroma drugo ustrezno potrdilo, ki ne sme biti starejše od šestih (6) mesecev od dneva objave razpisa oz. mora izkazovati zadnje dejansko stanje.

**Doseganje meril se bo po zaključku projekta oziroma pogodbe o sofinanciranju ponovno preverjalo.**

**VII. NAČIN PRIJAVE**

**Vloga mora biti izpolnjena na obrazcih, ki so sestavni del razpisne dokumentacije oziroma mora vsebovati vse obvezne priloge in podatke, dokazilo o plačilu varščine ter podpisano izjavo ponudnika, da se strinja z vsemi pogoji razpisa ter da ponudba velja še 90 dni od dneva odpiranja ponudb.** Vse obrazce razpisne dokumentacije podpiše in žigosa zakoniti zastopnik podjetja. MOV lahko od podjetja zahteva tudi dodatno dokumentacijo s katero dokazuje posamezna dejstva oziroma izjave iz vloge.

Vsi podatki iz vloge so javni, razen tisti, ki jih podjetje posebej označi kot poslovno skrivnost. Kot poslovno skrivnost lahko podjetje označi posamezen podatek oziroma del vloge ter navede zakaj to predstavlja poslovno skrivnost. Poslovna skrivnost se ne more nanašati na celotno vlogo in na podatke potrebne za oceno vloge po merilih javnega razpisa.

**VIII. RAZPISNI ROKI, ODPIRANJE, OBRAVNAVANJE VLOG IN OBVEŠČANJE O IZIDU RAZPISA**

Vloga se bo štela za pravočasno, če bo v vložišče Mestne občine Velenje, Titov trg 1, Velenje, prispela najpozneje **do zadnjega delovnega dne v tekočem mesecu do 11. ure**, z oznako **: »NE ODPIRAJ – VLOGA - Javni razpis za prodajo nepremičnin z namenom spodbujanja podjetništva v Mestni občini Velenje v letu 2025«** in s polnim nazivom in naslovom pošiljatelja na sprednji strani.

Javni razpis bo objavljen **do 30. novembra 2025**. Zbiranje in odpiranje ponudb bo potekalo **mesečno**. Prvo odpiranje bo potekalo dne **5. junija 2025.**

Odpiranje ponudb bo potekalo v prostorih Urada gospodarski razvoj in prestrukturiranje, v sejni sobi 305/III v tretjem nadstropju MOV. Titov trg 1, Velenje, **vsak prvi četrtek v mesecu ob 11. ur**i. Predstavniki ponudnikov se morajo v primeru prisotnosti pri odpiranju ponudb izkazati z osebnim dokumentom in pooblastilom ponudnika.

Nepravilno označena kuverta bo neodprta vrnjena pošiljatelju.

Nepopolna vloga ali vloga, ki ne izpolnjuje pogojev iz razpisa, se kot neustrezna zavrne.

Kot popolna se šteje tudi tista vloga, ki je bila v postavljenem roku na podlagi poziva k dopolnitvi ustrezno dopolnjena.

Komisija bo obravnavala vse pravočasne, popolne in ustrezne vloge ter po potrebi opravila pogajanja, kot je podrobneje opredeljeno s posebnimi pogoji in določili, ter tako opravila izbor najugodnejšega ponudnika za posamezno enoto zemljišča. Komisija bo vse ponudnike s sklepom obvestila o izboru v roku 15 dni po odpiranju ponudb. Izbrani ponudnik mora skleniti prodajno pogodbo v roku 15 dni po prejemu pisnega obvestila o izbiri, v nasprotnem primeru se šteje, da je od nakupa odstopil. V tem primeru zapade varščina v korist prodajalca.

Zoper sklep je možna pritožba v roku 8 dni od prejema sklepa na naslov Mestna občina Velenje, Titov trg 1, 3320 Velenje. Vložena pritožba ne zadrži podpisa pogodbe z izbranimi prijavitelji. Pritožnik mora v pritoži natančno navesti pritožbene razloge. Predmet pritožbe ne morejo biti postavljena merila za ocenjevanje vlog. O pritožbi odloči župan v roku 15 dni s sklepom.

Rezultati razpisa so informacije javnega značaja in se lahko objavljajo.

**Prodajalec na podlagi tega zbiranja ponudb ni zavezan k sklenitvi pogodbe o prodaji nepremičnin z najugodnejšim ponudnikom oziroma lahko začeti postopek do sklenitve pogodbe ustavi. V tem primeru se vplačana varščina vrne ponudniku v roku 15 dni po ustavitvi postopka.**

**IX. RAZPISNA DOKUMENTACIJA:**

Razpisna dokumentacija vsebuje: besedilo javnega razpisa in razpisne obrazce z navodili prijaviteljem za izdelavo vloge.

Razpisna dokumentacija je od dneva objave javnega razpisa do izteka prijavnega roka dosegljiva naspletni strani Mestne občine Velenje [**https://www.velenje.si/za-obcane/javne-objave-in-razpisi/**](https://www.velenje.si/za-obcane/javne-objave-in-razpisi/)ali pa jo lahko v tem roku zainteresirani dvignejo v času uradnih ur na naslovu: Mestna občina Velenje – vložišče (kletni prostori, soba št. 10), Titov trg 1, 3320 Velenje.

Dodatne informacije v zvezi z javnim razpisom so na voljo vsak delovni dan na Uradu za gospodarski razvoj in prestrukturiranje MOV na tel. 03/8961-548 Ana Petkovšek (ana.petkovsek@velenje.si) ali na Uradu za urejanje prostora MOV na tel. 03/8961-670 Lipnik Bojan (bojan.lipnk@velenje.si)

 župan Mestne občine Velenje

 **Peter DERMOL**

**PRILOGE**

**PRILOGA 1 –** Situacija predvidenih parcel,134/2024-DGD, št. lista: 3, KPV

**PRILOGA 2 –** Situacija predvidene javne infrastrukture, 134/2024-DGD, št. lista: 2, KPV

**PRILOGA 3 –** Situacija predvidene ureditve, 134/2024-DGD, št. lista: 1, KPV

**PRILOGA 4 –** Lokacijska informacija št. 4780-0031/2024, 9. 4. 2025

**PRILOGA 5 –** Seznam prednostnih področij S5

1. [Slovenska strategija trajnostne pametne specializacije - S5 | GOV.SI](https://www.gov.si/zbirke/projekti-in-programi/slovenska-strategija-trajnostne-pametne-specializacije-s5/) [↑](#footnote-ref-2)